ทางเลือกใหม่ออมเงิน ประกันเพื่อการศึกษา
โดย...วารุณี อินวันนา
5 ส.ค. 2558

โดย...วารุณี อินวันนา
ในยุคปัจจุบันการแข่งขันด้านการประกันภัย ประกันชีวิตที่รุนแรงขึ้น ทำให้มีการออกแบบและพัฒนาผลิตภัณฑ์ใหม่ๆ ออกมา เพื่อหวังตอบสนองความต้องการของตลาดให้มากที่สุด 
ล่าสุดบริษัทประกันชีวิตเริ่มมีการออกแบบผลิตภัณฑ์ขึ้นมารองรับความต้องการของพ่อแม่ เพื่อปิดความเสี่ยงและสร้างความมั่นคงทางการศึกษาให้แก่บุตรหลานแม้ในยามที่ตัวเองต้องจากไป หรือร่างกายทุพพลภาพจนขาดรายได้ รวมทั้งสร้างความมั่นใจว่า ไม่ว่าค่าเทอมจะแพงแค่ไหน แต่บุตรหลานก็สามารถเรียนจนจบการศึกษาในระดับที่ตนเองต้องการได้
ผลิตภัณฑ์ที่ว่า คือ การประกันเพื่อการศึกษา 
ทั้งนี้ ในกลุ่มของบริษัทประกันชีวิต การประกันเพื่อการศึกษาจะให้ความคุ้มครองที่คล้ายกันเป็นส่วนใหญ่ คือ เป็นประกันแบบออมทรัพย์ ชำระเบี้ยตั้งแต่ 5 ปี ถึง 20 ปี ให้ความคุ้มครองชีวิตพ่อแม่ หรือผู้ปกครอง ที่ส่งเสียให้บุตรหลานเรียนหนังสือ หากเสียชีวิตจะได้รับเงินก้อนเป็นทุนการศึกษาให้กับบุตรหลานได้เรียนหนังสือจนจบปริญญาตรีหรือปริญญาโท แล้วแต่เงื่อนไข 
นอกจากนี้ หากพ่อแม่ หรือผู้ปกครอง เกิดเจ็บป่วย หรือเกิดอุบัติเหตุ จนพิการถาวร แพทย์ระบุทำงานไม่ได้ บริษัทประกันชีวิตจะยังคงให้ความคุ้มครองจนครบสัญญา
บางบริษัทจะมีการคืนเงินให้ปีละ 2 ครั้ง ครั้งละ 10% ของทุนประกันในช่วงใกล้เปิดเทอม บางบริษัทจะเริ่มคืนเงินให้ตั้งแต่บุตรหลานมีอายุ 18-21 ปี ปีละ 40% ของทุนประกัน โดยเงินคืนจะสูงขึ้นตามค่าใช้จ่ายทางการศึกษาที่เพิ่มขึ้น
สำหรับความคุ้มครองขั้นต่ำ เริ่มตั้งแต่ 5 หมื่นบาท ขณะที่วงเงินคุ้มครองสูงสุดขึ้นอยู่กับความต้องการของผู้ปกครอง โดยเบี้ยประกันจะขึ้นอยู่กับอายุและเพศของผู้ปกครองด้วย และถ้าผู้ปกครองมีชีวิตอยู่จนครบสัญญา ก็จะได้รับทุนประกันเป็นเงินก้อน เพื่อให้บุตรหลานนำไปตั้งตัว
ปัจจุบันมีการออกผลิตภัณฑ์การประกันเพื่อการศึกษาออกมามากมาย ทั้งที่เป็นของบริษัทประกันชีวิตเดี่ยวๆ และบริษัทประกันชีวิตจับมือกับธนาคารพาณิชย์ อาทิ โครงการ เงินออมเพื่อการศึกษา ของบริษัท เอไอเอ ประกันชีวิต สาขาประเทศไทย ประกันเพื่อลูกรัก ของธนาคารไทยพาณิชย์ ทีเอ็มบี ประกันอุ่นใจเพื่อการศึกษาลูก ของธนาคารทหารไทย บีแอลเอ พร้อมชัวร์เพื่อการศึกษา ของบริษัท กรุงเทพประกันชีวิต
โปรเอ็ดดูเคชั่น เอ22/เอ15 ที่ธนาคารกสิกรไทยร่วมกับบริษัท เมืองไทยประกันชีวิต  แผนเงินทุนเพื่อการศึกษาบุตร บริษัท โตเกียวมารีน ประกันชีวิต กรมธรรม์ “วัยเรียน 300” บริษัท ไทยประกันชีวิต ประกันชีวิตมาย คิดส์ แพ็ค ของบริษัท อลิอันซ์ อยุธยา ประกันชีวิต สายสัมพันธ์ 5 (PRUchild 5) บริษัท พรูเด็นเชียล ประกันชีวิต (ประเทศไทย) โครงการเพื่อลูกสุดรัก ของบริษัท ไทยซัมซุง ประกันชีวิต ออมสินคู่ขวัญ ของธนาคารออมสิน
รัฐพล กิติศักดิ์ไชยกุล กรรมการผู้อำนวยการ บริษัทเอ็ม เอส ไอ จี ประกันภัย (ประเทศไทย) กล่าวว่า บริษัทได้ออกกรมธรรม์ประกันภัยพิทักษ์การศึกษาที่แตกต่างจากบริษัทอื่นๆ เพราะจะจ่ายค่าเทอมโดยตรงให้โรงเรียนและมหาวิทยาลัย คุ้มครองกรณีผู้เอาประกันภัยที่เป็นผู้ปกครองเสียชีวิต หรือพิการถาวร จากอุบัติเหตุ และเจ็บป่วย เพื่อให้เด็กมีค่าเทอมเรียนจนจบ แต่ถ้าไม่ต้องการเรียนต่อ ก็จะจ่ายชดเชยส่วนที่เหลือให้
ในยุคที่การเรียนการศึกษาเป็นเรื่องสำคัญที่จะช่วยให้บุตรหลานมีอนาคตที่ดี การปิดความเสี่ยงด้วยการทำประกันภัยการศึกษาจึงเป็นอีกทางเลือกหนึ่่งของผู้ปกครอง